ରାୟଗଡ ୨୨।୧୧ଃ ରାୟଗଡା ପୋଲିସ ହାତରେ ଧରାପଡିଛି ଏକ ବଡ ଧରଣର ଅପହରଣକାରୀ ଗ୍ୟାଙ୍ଗ୍ । ଏହି ପେସାଦାର ଅପରାଧୀ ଗ୍ୟାଙ୍ଗକୁ ଧରିବାରେ ପୋଲିସକୁ ମିଳିଛି ବଡ ସଫଳତା । ସେମାନଙ୍କ ନିକଟରୁ ଅପହୃତ ଯୁବକଙ୍କ ଉଦ୍ଧାର କରିଛି ପୋଲିସ ।
ସୂଚନାଯୋଗ୍ୟ ଯେ, ସୁବର୍ଣ୍ଣପୁର ଜିଲ୍ଲା ଅନ୍ତର୍ଗତ ଏସ.ରାମପୁର ଗ୍ରାମର ଜଣେ ଯୁବକଙ୍କୁ ଗତ ୧୯ତାରିଖ ସଂଧ୍ୟାରେ ଅପହରଣ କରାଯାଇଥିଲା । ଧାନବାଦ-ଆଲଫୁଜା ଟ୍ରେନ୍ ଭିତରୁ ବିଭୁତି ପୁଜାରୀ ନାମକ ୧୯ ବର୍ଷ ବୟସ୍କ ଯୁବକଙ୍କୁ ଅପହରଣ କରି ଲାଡ୍ଡା ଷ୍ଟେସନରୁ ନିଆଯାଇଥିଲା । ବିଶାଖାପାଟଣାଠାର ଟିଟିଲାଗଡ ଯାଉଥିବା ସମୟରେ ଏହି ଅପହରଣ ହୋଇଥିଲା। ଅପହରଣ ପରେ ୧୦ଲକ୍ଷ ଟଙ୍କା ଦାବିକରି ହତ୍ୟା ଚେତାବନୀ ଦିଆଯାଇଥିଲା। ଏହି ଘଟଣାରେ ବିଭୁତିଙ୍କ ବାପା ପଂଚାନନ ପୁଜାରୀ ରାୟଗଡା ଥାନାରେ ମାମଲା ରୁଜୁ କରିଥିଲେ।
ଘଟଣାର ଅନୁସନ୍ଧାନ କରି ଆଜି ଭୋରରୁ ରାୟଗଡା ବ୍ଲକ ବାରିଝୋଲା ଜଙ୍ଗଲରୁ ଅପହୃତ ବିଭୁତିଙ୍କୁ ପୁଲିସ ଉଦ୍ଧାର କରିବା ସହ ୬ ଜଣ ଅଭିଯୁକ୍ତଙ୍କୁ ଗିରଫ କରିଥିବା ରାୟଗଡା ଏସପି ଡଃ ଶର୍ବଣା ବିବେକ. ଏମ ସୂଚନା ଦେଇଛନ୍ତି । ଗିରଫ ଅଭିଯୁକ୍ତମାନଙ୍କ ମଧ୍ୟରେ ୩ ଜଣ ନାବାଳକ ରହିଛନ୍ତି । ଅନ୍ୟ ୩ ଜଣ ହେଲେ ରାୟଗଡା ସହରସୁଣ୍ଡି ସୁରଜ, କୋତାପେଟାର ସୁଣ୍ଡି ପ୍ରକାଶ ଓ ଜି. ଓ ସୁରେଶ। ସମସ୍ତଙ୍କୁ ଆଜି କୋର୍ଟ ଚାଲାଣ କରାଯାଇଛି।
ଏହା ବ୍ୟତୀତ ଅନ୍ୟ ୫ ଜଣ ଫେରାର ଅଛନ୍ତି । ଗିରପ ଅଭିଯୁକ୍ତଙ୍କ ନିକଟରୁ ଗୋଟିଏ ପିସ୍ତଲ, ଦୁଇଟି ଗୁଳି, ଟାଙ୍ଗିଆ, ଖଣ୍ଡା, ଛୁରି ସମେତ ଅନ୍ୟାନ୍ୟ ମାରଣାସ୍ତ୍ର ଜବତ ହୋଇଛି । ସେହିଭଳି ଘଟଣାରେ ବ୍ୟବହୃତ ଗୋଟିଏ ବୋଲେରୋ, ଗୋଟିଏ ଅଟୋ, ଗୋଟିଏ ବୁଲେଟ ଓ ଗୋଟିଏ ସ୍କୁଟି ଗାଡି ଜବତ କରିଛି ପୋଲିସ।
